CELEX: 62010TN0391
Language: mt
Date: 2010-09-13 00:00:00
Title: Kawża C-391/10: Rikors ippreżentat fit- 13 ta’ Settembru 2010 — Nedri Spanstaal BV vs Il-Kummissjoni

6.11.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 301/48
            
         Rikors ippreżentat fit-13 ta’ Settembru 2010 — Nedri Spanstaal BV vs Il-Kummissjoni
   (Kawża C-391/10)
   ()
   2010/C 301/76
   Lingwa tal-kawża: l-Olandiż
   
      Partijiet
   
   
      Rikorrenti: Nedri Spanstaal BV (Venlo, il-Pajjiżi l-Baxxi) (rappreżentanti: M. Slotboom u B. Haan, avukati)
   
      Konvenuta: Il-Kummissjoni Ewropea
   
      Talbiet tal-parti rikorrenti
   
   
               —
            
            
               tiddikjara r-rikors bħala ammissibbli;
            
         
               —
            
            
               tannulla l-Artikolu 1(9) tad-deċiżjoni fir-rigward tal-perijodu imputabbli lil Hit Groep u l-Artikolu 2(9) fir-rigward tal-multa imposta fuq Nedri;
            
         
               —
            
            
               tikkundanna lill-Kummissjoni Ewropea għall-ispejjeż.
            
         
      Motivi u argumenti prinċipali
   
   Ir-rikorrenti titlob l-annullament parzjali tad-deċiżjoni tal-Kummissjoni, tat-30 ta’ Ġunju 2010, dwar proċedura skont l-Artikolu 101 TFUE u l-Artikolu 53 tal-Ftehim ŻEE fil-Każ COMP/38.344 — Spanstaal.
   Ir-rikorrenti tinvoka tliet motivi insostenn tar-rikors tagħha.
   L-ewwel nett, ir-rikorrenti tinvoka ksur tal-Artikoli 101 TFUE u 23(2) tar-Regolament Nru 1/2003 (1) kif ukoll tal-prinċipju ta’ motivazzjoni. Skont ir-rikorrenti, il-Kummissjoni wettqet żbalji ta’ liġi u ta’ fatt billi kkonstatat responsabbiltà in solidum fil-konfront ta’ Hit Groep biss għall-perijodu mill-1 ta’ Jannar 1998 sas-17 ta’ Jannar 2002. Skont ir-rikorrenti, il-Kummissjoni kellha tikkonstata r-responsabbiltà fil-konfront ta’ Hit Groep għall-perijodu mill-1 ta’ Mejju 1987 sas-17 ta’ Jannar 2002 inklużi. Fil-fatt, Hit Groep kienet kkontrollat lir-rikorrenti matul dan il-perijodu kollu.
   It-tieni nett, ir-rikorrenti tinvoka ksur tal-Artikolu 23(2) tar-Regolament Nru 1/2003, tal-Linji Gwida dwar il-metodu għall-iffissar ta’ multi (2), tal-prinċipju ta’ proporzjonalità u ta’ dak ta’ motivazzjoni. Skont ir-rikorrenti, il-Kummissjoni wettqet żbalji ta’ liġi u ta’ fatt meta ffissat il-limitu legali tal-ammont tal-multa, jiġifieri 10 % tad-dħul mill-bejgħ li sar matul is-sena ta’ stima preċedenti, b’relazzjoni mad-dħul mill-bejgħ tar-rikorrenti fl-2009. Il-limitu legali kellu jiġi ffissat b’relazzjoni mad-dħul mill-bejgħ tar-rikorrenti fl-2002.
   It-tielet nett, ir-rikorrenti tinvoka ksur tal-punt 23 tal-Avviż dwar l-immunità (3) u tal-prinċipju ta’ motivazzjoni. Skont ir-rikorrenti, il-Kummissjoni wettqet żbalji ta’ dritt u ta’ fatt meta tat lir-rikorrenti tnaqqis fil-multa ta’ 25 % biss minflok ta’ 30 %.
   
      (1)  Regolament tal-Kunsill (KE) Nru 1/2003, tas-16 Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205).
   
      (2)  Linji Gwida dwar il-metodu għall-iffissar ta’ multi imposti skont l-Artikolu 23(2)(a) tar-Regolament (KE) Nru 1/2003 (ĠU 2006 C 210, p. 2).
   
      (3)  Avviż tal-Kummissjoni dwar l-immunità minn multi u tnaqqis f’multi f’każijiet ta’ kartell (ĠU Edizzjoni Speċjali bil-Malti, Kapitolu 8, Vol. 2, p. 155).